I 2013 kommer stor-serien «The Vikings», men det er for dyrt å filme i norske fjorder. Norge er et høykostland.

– Jeg synes det er viktig at atmosfæren og miljøet er så ekte som mulig. Fjordene på Vestlandet var førstevalget, sier O'Sullivan.

Selv med et budsjett på 400 millioner kroner, har produsenten ikke lyktes med å finne økonomiske støttespillere i Norge. De må derfor se etter passende vikinglandskap i andre land.

– Veldig skuffet

– Jeg er skuffet, sier O'Sullivan. Den følelsen rammer også Eldar Nakken i Bergens-selskapet Mediacircus Drama, som var tiltenkt en rolle som med-produsent på «The Vikings».

– Jeg ligger ikke våken om natten, men det hadde vært veldig kjekt å ha fått et slikt prosjekt til Norge, sier han.

Direktør for Norsk Filminstitutt, Nina Refseth Foto: Åserud, Lise / SCANPIX

Selskapet søkte Norsk filmfond om støtte, selv om det dreier seg om en tv-serie, men fikk nei.

– Vi vurderte det slik at den norske andelen i prosjektet var for liten til at vi kunne gi støtte, sier direktør for Norsk Filminstitutt, Nina Refseth.

Eldar Nakken fikk heller ikke med seg reiselivsnæringen, og mener at vi taper mye som nasjon .

– Tenk på alle pengene en slik produksjon ville lagt igjen i regionen. Det ville skapt verdifull filmkompetanse og god norgesreklame, sier Nakken.

Filmes i Irland

Selv om stor-serien nå filmes i Irland, har Morgan O'Sullivan et lite plaster på såret.

– Ny teknologi gjør det mulig å klippe inn de norske fjordene i den nye serien, sier han.